酬楊九弘貞長安病中見寄
作者：白居易
朝代：唐

paragraphs: 伏枕君寂寂，折腰我營營。
所嗟經時別，相去一宿程。
攜手昨何時，昆明春水平。
離郡來幾日，太白夏雲生。
之子未得意，貧病客帝城。
貧堅志士節，病長高人情。
隱几自恬澹，閉門無送迎。
龍臥心有待，鶴瘦貌彌清。
清機發爲文，投我如振瓊。
何以慰飢渴，捧之吟一聲。